Listamaðurin, yrkjarin og tónleikarin Øssur Johannesen hevur saman við gomlu gittarhetjuni úr Straight Ahead v. m., Hans Karl Hansen, givið út tvífløgu við heitinum "In eksile". -Talan er um instrumentalan improvisatións-tónleik, sigur Øssur Johannesen. Á fyrru fløguni spælir Hans Karl gittar, meðan Øssur spælir bass og trummur. Báðir hava framleitt og komponerað løgini. Á seinnu fløguni spælir Øssur bass, gittar og slagverk. Við undantaki av síðsta lagnum, har Hans Karl spælir egið lag á gittari, hevur Øssur framleitt og komponerað alt tilfarið á seinnu fløguni. -Tónleikurin hevur røtur í rocki, blues og jazzi, eins og nøkur løg eru gjørd við íblástri úr fjareysturlendskum tónleiki og eksperimenterandi avantgard-tónleiki, sigur Øssur Johannesen.